狮子赋
牛上士 (Tang)
穷汗漫之大荒。当昆崙之南轴。铄精刚之猛气。产灵猊之兽族。指千里于崇朝。逾铁山而往复。非取俊于熊豹。岂方姿于甝虪。故其方颐蹙额。隅目高眶。攫地蹲踞。腾空抑扬。簇拳毛以被颈。缕柔毳以为裳。逢之者碎。犀象闻而顿伏。值之者破。雕鹗不敢飞翔。哮呼奋迅。睒瞲腾振。掌擭攒铍。口衔霜刃。怒双睛以电射。揭一吼而雷震。似乌获之摧锋。疑项王之入阵。及夫朝晡未食。鼓髯奋力。后劲双瞬。前张阔臆。蹉殊榛以傲睨。跳绝梁而翕赩。倏横噬而风驰。乃掉尾而雷息。口裂奔貙。足捎狂兕。猛虎摧于掌握。豪猪碎于牙齿。既饱饫而心和。乃宛颈而帖耳。彷徨于金河之外。生长乎葱山之里。嘉此兽之奇杰。邈蹻劲而殊材。随马牛而内向。顺讴歌而朅来。逾乌城之积阻。献龙阙之崔嵬。资译人之纳贡。弭雄心以效能。何虞者之维絷。惊牙爪之可怖。顿金锁而长縻。闭铁牢而永固。悲此生之窘束。怀旧国而愁慕。虽食肉于当年。思尽力而无路。羡文豹之掎鹿。美韩卢之逐兔。伊薄技之见收。而伟材之不顾。闻夫天以煦育为施。草木皆春。帝以惠训为施。猛戾皆仁。夏后氏扰骊龙而伏皂。轩辕氏役熊罴以佐人。此奇兽之为用。岂无用而来驯。何不校之于搏击。投之于绝伦。而使之郁郁于穷槛。区区于后尘者乎。